राष्ट्रपति खेलकुद सुरु
राष्ट्रपति खेलकुद प्रतियोगिता शुक्रबारबाट जिरीखिम्ती र म्याङलुङमा एकसाथ सुरु भएको छ । जिरीखिम्तीस्थित कालिका माविको प्रांगणमा उद्घाटन भएको प्रतियोगिता तीन दिनसम्म चल्नेछ ।
तेह्रथुम — राष्ट्रपति खेलकुद प्रतियोगिता शुक्रबारबाट जिरीखिम्ती र म्याङलुङमा एकसाथ सुरु भएको छ । जिरीखिम्तीस्थित कालिका माविको प्रांगणमा उद्घाटन भएको प्रतियोगिता तीन दिनसम्म चल्नेछ ।सामुदायिक विद्यालयमा अध्ययनरत माध्यमिक तहका विद्यार्थीको प्रतियोगितामा सहभागिता छ । युवा तथा खेलकुद मन्त्रालयको संयोजनमा हरेक वर्ष यो प्रतियोगिता सञ्चालन हुने गरेको छ । प्रतियोगिताअन्तर्गत यस वर्ष पनि भलिबलसहित एथ्लेटिक्स र कराँते, कबड्डीलगायत प्रतियोगिता सञ्चालन हुनेछन् ।कक्षा–१२ सम्म अध्ययनरत १८ वर्ष उमेरका विद्यार्थीको प्रतियोगितामा सहभागी रहेको जिल्ला खेदकुद विकास समिति अध्यक्ष केशव भट्टराईले बताए । प्रतियोगिताका कबड्डी र कराँते खेल सरस्वती माविमा र बाँकी सबै प्रतियोगिताहरू जिरीखिम्तीस्थित कालिका माविको खेल मैदानमा सञ्चालन हुने आयोजकले जनाएको छ । प्रतियोगिताको प्रदेशसभा सदस्य लक्ष्मण तिवारीले उद्घाटन गरे । कार्यक्रममा प्रमुख अतिथि प्रदेशसभा सदस्य तिवारी, जिल्ला समन्वय समितिका प्रमुख शिव ढुंगाना, म्याङलुङ नगरपालिकाका प्रमुख सञ्जयकुमार तुम्बाहाम्फे, जिल्ला शिक्षा अधिकारी कृष्णप्रसाद पोखरेल, सिंहवाहिनी माविका प्रधानाध्यापक तेजबहादुर कार्की र सरस्वती माविका प्रधानाध्यापक गोविन्दराज श्रेष्ठले शुभकामना मन्तव्य राखेका थिए ।प्रतियोगिताका विजेतालाई विभिन्न खेलहरूतर्फ ७० गोल्ड तथा सिल्भर र ६६ काँस्य पदक प्रदान गरिनेछ । प्रतियोगितामा प्रथम, द्वितीय र तृतीय हुने विद्यालयले क्रमश: १५ हजार, १२ हजार र ९ हजार रुपैयाँ प्राप्त गर्नेछन् । साथै छनोटमा भएकाहरूलाई राष्ट्रव्यापी प्रतियोगितामा जिल्लाको तर्फबाट सामेल समेत गराइने आयोजकले जनाएको छ । 